Dewlete 19ê Kanûne 2000 de dewlete bi hawayêkê hemwextî hêrişê 20 zîndanan kerd. Netîceyê hêrişan de 32 tepişteyan cuya xo vîndî kerde. Nacî Tanrikuluyo ke gama hêrişî virazîyayî Zîndanê Umranîye de qirkerdişî rê bibi şahid derheqê ê rojan de ANFyî rê qisey kerd.
'QIRKERDIŞ SEBA BÊVENGKERDIŞÊ CIMATÎ BI'
Tanrikuluyî vat seba ke hukmat krîzê îqtîsadî û sîyasîyî binimno ê dewrî de verê xo da muxalifan û seba nê qirkerdiş viraşt û nê vatî: “Prosesê qirkerdişê 19ê Kanûne reseno hêrişanê serra 1996 ke hemverê zîndananê Amed û Ulucanlarî de ameyî viraştene. No qirkerdiş seba bêvengkerdişê nêrehetîya cimatî bi. Ê dewrî de hukmatî waştêne ke heme muxalifan bierzo zîndan û polîtîkaya eciqnayîşî înan ser o bica biyaro.”
WEŞA WEŞ VÊŞNAYÎ
Tanrikuluyî dewamê qiseykerdişê xo de vat: “Zîndanî cayê sereke yê ke şerê îradeyî tede dîyenê. Eke ma ê rojan ewro dir bidê têver nizdbîyayîş ancî bi heman hawayî yo. Hemverê zîndananê Tîpê Fyî de xoverdayîşî pîl bîbî. Xusûsen organîzasyonê çepê Tirkî bi giranî nê xoverdayîşî de estbî. Sere de grevê vêşanîye dest pêkerdî, roja 45ine ra tepîya zî vurîya bi rojeyê mergî.
17ê Kanûne de dewlete vat ke aye qerarê xo ra fek veradayo. La serê sibayê 19ê Kanûne de eşkera bi ke hewayo nerm ê dewlete eslê xo de qe bi ci bawerî nêbena. Bi makîneyanê karî û balyozan hêrişî dest pêkerdî, dima ra zî vêşnayî. Vateyê ‘înan ma weşa weş vêşnayî’ her çîyî eşkera ramotêne.”
'EWRO DO DÎNAMÎKÎ BEWLÎKERDOX BIBÊ'
Peynîya qiseykerdişê xo de Tanrikuluyî vat: “A roje ra heta ewro eslê xo de waştişan de zaf vurayîşî nêvirazîyayî. A roje zî hemverê tecrîdî de xoverdayîş estbi, ewro zî wina yo. Netîce do hetê dînamîkan ra bêro bewlîkerdene. Dereceya reaksîyonî ya cimatî do netîceyê nê prosesî bewlî bikero. Wina aseno ke do no proses hîna dewam bikero la çîyo muhîm tewirê cimatî yo.”
